b'\n_START_ARTICLE_\nApostellik suktsessioon\n_START_PARAGRAPH_\nApostellik suktsessioon (ka apostlik suktsessioon, apostlik j\xc3\xa4rjepidevus, apostellik j\xc3\xa4rjepidevus, apostellik j\xc3\xa4rgnevus) on kiriku \xc3\xb5petus, mille kohaselt on praeguse kristliku kiriku piiskopid apostlite j\xc3\xa4rglased. Erinevad kristlikud voolud t\xc3\xb5lgendavad seda \xc3\xb5petust erinevalt. _NEWLINE_Raamatus "Kristluse ajalugu" peab Riho Saard seda ebat\xc3\xb5en\xc3\xa4oliseks. _NEWLINE_Apostellik suktsessioon v\xc3\xa4ljendab vaimulikuameti \xc3\xb5iguslikku j\xc3\xa4rjepidevust. Idee preestri (vaimuliku) p\xc3\xbchitsuse edasiandmisest p\xc3\xa4rineb Vana-Egiptusest ja Vanast Testamendist ning on eri variatsioonides tuntud ka teistes usundites.\n_START_SECTION_\nKatoliku traditsioon\n_START_PARAGRAPH_\nK\xc3\xb5ige olulisem on see doktriin katoliku traditsiooni kirikutes, kus apostelliku j\xc3\xa4rjepidevuse v\xc3\xa4ljenduseks on piiskoppide katkematu liin Uue Testamendi apostlitest alates. Apostlik suktsessioon antakse edasi piiskopi p\xc3\xbchitsemisel k\xc3\xa4te pealepanekuga juba p\xc3\xbchitsetud piiskoppide poolt. Selle arusaama puhul on kirik t\xc3\xb5eline kui ta j\xc3\xa4rgib apostlite \xc3\xb5petust ja suudab t\xc3\xb5endada oma vaimulike p\xc3\xbchitsusliini Kristuse apostlitest alates._NEWLINE_Kuna Vatikani arhiivi vanim dokument p\xc3\xa4rineb Markioni kirikust, siis arvestatakse v\xc3\xb5imalusega, et katoliku kirik l\xc3\xa4htub Markionismist, mitte algkristlusest.\n_START_SECTION_\nProtestantlik traditsioon\n_START_PARAGRAPH_\nApostliku suktsessiooni p\xc3\xb5him\xc3\xb5tet tunnistavad ka m\xc3\xb5ned protestantlikud kirikud, n\xc3\xa4iteks anglikaani kirik ja osa luterlikke kirikuid. Suurema osa protestantlike koguduste ja mitmete kristlike uususundite jaoks ei oma katkematu p\xc3\xbchitsuse liin, apostlitest t\xc3\xa4naste vaimulikeni, mingit t\xc3\xa4htsust. Selle asemel t\xc3\xa4htsustatakse doktriini kiriku \xc3\xb5petuslikust j\xc3\xa4rjepidevusest ehk Uue Testamendi ja apostlite \xc3\xb5petuse s\xc3\xb5numit.'